Un any més, a Sitges s'ha realitzat una nova trobada del Pla de salut de Catalunya.
El Pla que funciona com a marc de referència per a totes les actuacions públiques en matèria de salut, en l'àmbit de la Generalitat de Catalunya.
La cinquena edició celebrada el 27 de novembre ha estat marcada pel balanç del Pla de salut durant els anys de vigència 2011-2015, i en segon lloc, perquè el Pla de salut és un instrument que no s'atura i ja es disposa d'una nova versió per als anys 2016-2020 amb noves línies estratègiques, projectes i reptes, que s'han presentat durant la jornada.
També s'han exposat els 1.256 pòsters que els professionals sanitaris han realitzat per explicar les seves iniciatives i experiències innovadores per millorar el sistema sanitari.
D'aquestes, com cada any, se n'han reconegut les 5 millors.
A la jornada s'hi han presentat 1.256 pòsters que han aportat els professionals, 300 més que l'any passat.
D'aquesta manera, el Departament de Salut ha volgut reconèixer i donar visibilitat a les múltiples iniciatives i experiències elaborades pels professionals sanitaris dins del marc del Pla de salut.
D'entre els més de 1.200 pòsters elaborats per professionals sanitaris, se n'han sel·leccionat un total de 60 i s'han premiat finalment els 5 que han rebut una distinció de mans del president de la Generalitat, Artur Mas, i del conseller de Salut, Boi Ruiz.
- Implantació de walkrounds com a estratègia de millora de la seguretat del pacient oncològic, desenvolupat per l'Hospital Duran i Reynals - ICO L'Hospitalet, Hospital Universitari Doctor Josep Trueta de Girona i l'Hospital Universitari Germans Trias i Pujol de Badalona.
- Les TIC com a eina de suport a l'atenció pediàtrica.
Web de pediatria dels Pirineus, amb consultori virtual i xarxes socials.
Pediatria dels Pirineus, Fundació Sant Hospital La Seu d'Urgell i Gerència Territorial Alt Pirineu Aran de l'Institut Català de la Salut.
- Valoració sensorial dels menús servits en una mostra d'escoles de les regions sanitàries de Lleida i Alt Pirineu i Aran, desenvolupat per la Universitat de Lleida, la Universitat de Girona, la Universitat de Vic i l'Agència de Salut Pública de Catalunya.
- Impacte del programa INDI pel maneig de la depressió en atenció primària en la reducció de les idees suïcides en pacients amb depressió, desenvolupat per Atenció Primària Camp de Tarragona, ICS i Servei Català de la Salut.
- Programa Pilot d'Atenció al Pacient Crònic Complex en Salut Mental, desenvolupat pel Parc Sanitari Sant Joan de Déu.
Més esperança de vida en bona salut.
Els catalans viuen ara 3,9 anys més amb bona salut que no pas fa uns anys.
En concret, entre els anys 2010 i 2013, aquest indicador que en part depèn de la percepció subjectiva que té el propi ciutadà del seu estat de salut, ha augmentat en 2,1 anys en els homes, mentre que s'ha disparat en 5,7 anys en les dones.
Aquesta millora substancial de la qualitat de vida, a més, s'ha assolit cinc anys abans del previst al Pla de salut, el full de ruta estratègic per a totes les actuacions públiques en matèria de salut del Govern, que preveia arribar a aquest nivell al 2020.
A banda de l'augment de l'esperança de vida en bona salut, també s'ha incrementat l'indicador global d'esperança de vida i ha disminuït la mortalitat: en el primer dels casos, s'ha passat d'una mitjana de 82,3 anys al 2010 fins als 83,2 anys del 2013; pel que fa a la mortalitat, s'ha reduït un 8,5% entre 2010 i 2013, gràcies a múltiples factors com el descens de les malalties cardiovasculars, per exemple.
Evolució favorable dels objectius del Pla de salut.
Dels 27 objectius generals de salut i de disminució de risc establerts per aquest pla —14 per a l'horitzó 2015 i 13 per a l'horitzó 2020— un total de 21 evolucionen favorablement i es preveu que s'assoleixin amb major o menor ritme.
Entre els avenços que es preveu assolir a bon ritme hi ha, per exemple, reduir en un 20% la taxa de mortalitat per malalties de l'aparell circulatori i un 10% la de càncer.
En aquest sentit, la taxa actual de mortalitat per malalties del cor (38,5 defuncions per 100.000 habitants) ja és millor que l'esperada al 2020 i és 7,3 punts menor que la de 2010.
Per la seva banda, la de mortalitat per ictus (31,2 casos) és 4,2 punts menor que la de 2010 i s'apropa als 30,1 casos fixats pel 2020.
Pel que fa al càncer de mama, la taxa actual (19,3) ja és gairebé l'esperada per d'aquí a 5 anys (19,2) i ha disminuït 2 punts respecte el 2010.
Per últim, la de càncer colorectal ha passat del 25,3 al 24,8, tot apropant-se als 24,1 casos previstos al Pla de salut per a l'any 2020.
Consulteu els principals resultats 2011-2015
Consulteu el document Assolint fites (PDF)
La sessió també ha servit per explicitar els reptes que Catalunya té per davant en termes de salut, i que haurà d'abordar la nova proposta de Pla de salut de Catalunya 2016-2020, com a evolució del pla vigent.
Aquest nou pla incorporarà noves línies estratègiques d'intervenció per respondre millor a les necessitats de salut de la població.
Així, d'una banda prioritzarà l'abordatge del càncer i d'altres malalties, com ara les vasculars, respiratòries, neurodegeneratives o transmissibles.
D'altra banda, insistirà, en la prevenció i la promoció d'hàbits saludables fins a la cerca de complicitats en altres sectors més enllà del de salut, entenent la influència en la salut que tenen alguns factors o determinants externs al sistema sanitari i que s'ha de fer salut des de totes les polítiques, tal i com expressa el Pla Interdepartamental de Salut Pública de Catalunya (PINSAP).
Per últim, el nou Pla de salut 2016-2020 té per davant seguir impulsant dues potes més en la política de salut de Catalunya.
En primer lloc, continuar i intensificar les accions conjuntes socials i sanitàries per donar una millor resposta a les necessitats de les persones, entre elles els malalts crònics, a través, per exemple, del Pla Interdepartamental d'Atenció Social i Sanitària (PIASS).
En segon lloc, enfortir la recerca i la innovació incorporant-les a la pràctica assistencial, posant en marxa línies de recerca clínica, epidemiològica i de serveis.
Proposta del Pla de salut de Catalunya 2016-2020 (PDF)
Disponibles els vídeos que es van presentar a la jornada amb les dades més rellevants i les entrevistes a alguns dels protagonistes.
Seguretat i qualitat assistencials